Rauðu viðbúnaðarstigi hefur verið lýst yfir á Nýja Sjálandi vegna útbreiðslu omíkron-afbrigðis kórónuveirunnar þar í landi. Þetta þýðir ekki að öllu verði skellt í lás, en fjöldatakmarkanir hafa verið innleiddar ásamt kröfu um framvísun bólusetningarvottorðs.
Sóttvarnaaðgerðir verða hertar á Nýja Sjálandi frá og með morgundeginum. Innandyra mega nú mest 100 manns koma saman, og þau ein fá að vera með í gleðskapnum sem geta framvísað bólusetningarvottorði, auk þess sem víða verður grímuskylda. Jacinda Ardern, forsætisráðherra Nýja Sjálands, slegið fyrirhuguðu brúðkaupi sínu og heitmanns síns á frest vegna þessa, þar sem hún gerði ráð fyrir öllu fleiri gestum í þann gleðskap. Ardern sagði á fréttamannafundi í Wellington í morgun, að áætlun stjórnvalda nú væri í stórum dráttum sú sama og gripið var til gegn Delta-afbrigðinu; mikið yrði skimað, smit rakin af krafti og smituð og útsett send í sóttkví og einangrun til að hægja á útbreiðslu veirunnar. Annars staðar þar sem omíkron-afbrigðið er orðið allsráðandi, svo sem á Írlandi og í Suður-Afríku, hafa stjórnvöld ýmist þegar afnumið allar takmarkanir eða boðað afnám þeirra innan skamms, og enn annars staðar hefur takmörkunum ýmist verið haldið tiltölulega óbreyttum eða þær hertar nokkuð, líkt og hér á landi. Um 93 prósent Nýsjálendinga, 12 ára og eldri, eru fullbólusett og rúmur helmingur þeirra hefur fengið örvunarskammt að auki.